钦定古今图书集成/明伦汇编/皇极典/第253卷 > 书经 > 周书泰誓上
## 钦定古今图书集成/明伦汇编/皇极典/第253卷 > 书经 > 周书泰誓上

惟天地万物父母。惟人万物之灵。亶聪明，作元后，元
后作民父母。

〈蔡传〉天地生物而厚于人，天地生人而厚于圣人。其所以厚于圣人者，亦惟欲其君长乎民，而推天地父母斯民之心而已。天之为民如此，则任元后之贵者，可不知所以作民父母之责乎？

又

天佑下民，作之君，作之师。惟其克相上帝，宠绥四方。
有罪无罪，予曷敢有越厥志。

〈大全〉陈氏《雅言》曰：“天能与人以耳目口鼻之形，而不能使之无饥饿冻馁之患，天能赋人以仁义礼智之性，而不能使之无气禀物欲之蔽。故立之君以养之，为之师以教之。为君师者，当曰天之命我者，非以君位而贵我，非以师位而尊我，惟其能相上帝之所不及，抚养之使无一之不遂其生，教导之使无一之不成其性”，然后无负乎“上天立君师”之意。